CELEX: 32021D1362
Language: el
Date: 2021-06-30 00:00:00
Title: Απόφαση (ΕΕ) 2021/1362 της Επιτροπής της 30ής Ιουνίου 2021 με την οποία επιτρέπεται στην Ιρλανδία να εφαρμόσει παράταση ορισμένων περιόδων που καθορίζονται στο άρθρο 3 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4736] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/19
               
            
         ΑΠΟΦΑΣΗ (ΕΕ) 2021/1362 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στην Ιρλανδία να εφαρμόσει παράταση ορισμένων περιόδων που καθορίζονται στο άρθρο 3 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4736]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 3 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 3 παράγραφος 1 του κανονισμού (ΕΕ) 2021/267 παρατείνεται η ισχύς των αδειών οδήγησης, οι οποίες, σύμφωνα με το άρθρο 7 της οδηγίας 2006/126/ΕΚ του Ευρωπαϊκού Κοινοβουλίου και του Συμβουλίου (2) και το σημείο 3 στοιχείο δ) του παραρτήματος Ι της εν λόγω οδηγίας, διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (2)
                  
                  
                     Με επιστολή της 27ης Μαΐου 2021, η Ιρλανδία υπέβαλε αιτιολογημένο αίτημα για την έγκριση παράτασης της περιόδου που καθορίζεται στο άρθρο 3 παράγραφος 1 του κανονισμού (ΕΕ) 2021/267. Η Ιρλανδία προσκόμισε πρόσθετες πληροφορίες προς υποστήριξη του αιτήματός της στις 4 Ιουνίου 2021.
                  
               
                     (3)
                  
                  
                     Με το αιτιολογημένο αίτημά της, η Ιρλανδία ζητά την έγκριση παράτασης κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του κανονισμού (ΕΕ) 2021/267.
                  
               
                     (4)
                  
                  
                     Σύμφωνα με τις πληροφορίες που διαβίβασε η Ιρλανδία, η ανανέωση των αδειών οδήγησης στην Ιρλανδία ενδέχεται να παραμείνει ανέφικτη και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (5)
                  
                  
                     Μεταξύ των εν λόγω μέτρων, τα οποία, σύμφωνα με την Ιρλανδία, έχουν οδηγήσει σε συσσώρευση καθυστερήσεων όσον αφορά τις άδειες που χρήζουν ανανέωσης, περιλαμβάνεται το κλείσιμο των κέντρων της Εθνικής Υπηρεσίας Αδειών Οδήγησης (National Driving Licence Service, στο εξής: NDLS) που επέβαλε η Ιρλανδία από τις 27 Μαρτίου 2020 έως τις 8 Ιουνίου 2020. Ακολούθως, υπήρξε σταδιακή επαναλειτουργία, ως εξής: 20 κέντρα επαναλειτούργησαν στις 8 Ιουνίου 2020, 6 επιπλέον κέντρα επαναλειτούργησαν στις 22 Ιουνίου 2020 και τα υπόλοιπα οκτώ κέντρα στις 29 Ιουνίου 2020. Μετά την επαναλειτουργία, ωστόσο, η απαίτηση για τήρηση απόστασης δύο μέτρων μεταξύ των ατόμων μείωσε σχεδόν κατά ένα τρίτο τη δυναμικότητα των κέντρων της NDLS.
                  
               
                     (6)
                  
                  
                     Επιπλέον, επιβλήθηκαν περαιτέρω περιορισμοί στην υπηρεσία διεξαγωγής εξετάσεων για οδηγούς από την 1η Ιανουαρίου 2021 έως τις 17 Μαΐου 2021, περίοδο κατά την οποία μόνο οι εργαζόμενοι σε θέσεις κρίσιμης σημασίας είχαν τη δυνατότητα να υποβάλουν αυτοπροσώπως στα κέντρα της NDLS αίτημα ανανέωσης ή έκδοσης άδειας οδήγησης ή άδειας μαθητευόμενου. Κατά συνέπεια, κατά την εν λόγω περίοδο, η ομάδα ατόμων που δεν ανήκε στην εν λόγω κατηγορία δεν μπορούσε να υποβάλει αίτηση για άδεια οδήγησης ή άδεια μαθητευόμενου.
                  
               
                     (7)
                  
                  
                     Από τις 18 Μαΐου 2021, τα κέντρα της NDLS είναι πλέον ανοικτά για όλους τους οδηγούς. Εντούτοις, η απαίτηση για τήρηση απόστασης δύο μέτρων μεταξύ των ατόμων μειώνει τη δυναμικότητα ανανέωσης ή έκδοσης αδειών οδήγησης ή αδειών μαθητευόμενου περίπου κατά ένα τρίτο.
                  
               
                     (8)
                  
                  
                     Η Αρχή Οδικής Ασφάλειας (Road Safety Authority, στο εξής: RSA), στην οποία υπάγεται η NDLS, παρουσίασε μια βελτιωμένη ηλεκτρονική υπηρεσία τον Νοέμβριο του 2020, που επιτρέπει στους πελάτες να υποβάλουν ηλεκτρονικά αίτηση για άδεια οδήγησης. Παρά τη δυνατότητα ηλεκτρονικής υποβολής των αιτήσεων για άδειες οδήγησης, μεγάλο ποσοστό των κατόχων αδειών οδήγησης δεν χρησιμοποίησε το ηλεκτρονικό σύστημα εξαιτίας των απαιτήσεων εγγραφής. Σε αυτές περιλαμβάνονται η κατοχή κάρτας δημοσίων υπηρεσιών (Public Services Card, στο εξής: PSC), μιας κάρτας που εκδίδεται από κρατική αρχή για την επαλήθευση ταυτότητας κατά την πρόσβαση σε δημόσιες υπηρεσίες. Από τον Μάρτιο έως τον Ιούλιο του 2020 και από τον Ιανουάριο έως τον Μάιο του 2021, η υπηρεσία έκδοσης PSC λειτούργησε με πολύ περιορισμένη δυναμικότητα και οι πελάτες δεν κατέστη δυνατόν να αποκτήσουν την κάρτα. Επί του παρόντος, υπάρχει μεγάλη ζήτηση για PSC για την πρόσβαση σε άλλες δημόσιες υπηρεσίες, καθώς και για την υποβολή ηλεκτρονικών αιτήσεων για άδεια οδήγησης. Αυτό αναμένεται να επιφέρει καθυστερήσεις στη δυνατότητα ορισμένων πελατών να υποβάλουν ηλεκτρονική αίτηση για άδεια οδήγησης, οι οποίοι θα πρέπει να μεταβούν σε κέντρο της NDLS για να υποβάλουν αίτηση αυτοπροσώπως.
                  
               
                     (9)
                  
                  
                     Επιπλέον, σύμφωνα με τις πληροφορίες που διαβίβασε η Ιρλανδία, οι θεωρητικές εξετάσεις και οι εξετάσεις οδήγησης που είχαν ανασταλεί, καθίστανται πλέον εκ νέου διαθέσιμες για όλους τους αιτούντες. Εντούτοις, υπάρχει σημαντική συσσώρευση καθυστερήσεων στις άδειες που πρέπει να ανανεωθούν, λόγω της παράτασης που προβλέπεται στον κανονισμό (ΕΕ) 2021/267.
                  
               
                     (10)
                  
                  
                     Τα κέντρα διεξαγωγής θεωρητικών εξετάσεων για οδηγούς παρέμειναν κλειστά από την 1η Ιανουαρίου 2021 έως τις 7 Ιουνίου 2021 και, συνεπώς, οι αιτήσεις για άδεια αρχάριου μαθητευομένου μετατέθηκαν χρονικά. Επί του παρόντος υπάρχουν άνω των 120 000 πελατών σε αναμονή για συμμετοχή στις θεωρητικές εξετάσεις για οδηγούς, εκ των οποίων περίπου 20 000 θα εξεταστούν τον Ιούνιο. Οι ιρλανδικές αρχές έχουν θέσει σε εφαρμογή πρόσθετα σχέδια για την αύξηση της δυναμικότητας (όταν οι περιορισμοί λόγω της νόσου COVID-19 το επιτρέψουν), προκειμένου να καταστεί εφικτή η διεκπεραίωση 50 000 θεωρητικών εξετάσεων μηνιαίως κατά τους επόμενους τρεις μήνες. Κατά την περίοδο προ της πανδημίας COVID-19, τα ραντεβού για θεωρητικές εξετάσεις ανέρχονταν περίπου σε 12 000 ανά μήνα. Εντούτοις, οι ιρλανδικές αρχές αναμένουν ότι η ύπαρξη επιπλέον δυναμικότητας θα οδηγήσει επίσης σε σημαντική αύξηση του αριθμού των πελατών που υποβάλλουν αίτηση για άδεια αρχάριου μαθητευόμενου κατά τους προσεχείς μήνες, με αποτέλεσμα την αυξημένη ζήτηση στα κέντρα της NDLS.
                  
               
                     (11)
                  
                  
                     Από την 1η Ιανουαρίου 2021 έως τις 7 Ιουνίου 2021, το προσωπικό της υπηρεσίας διεξαγωγής εξετάσεων οδηγών περιορίστηκε στους εργαζόμενους σε θέσεις κρίσιμης σημασίας και έως και 30 000 πελάτες δεν κατόρθωσαν να συμμετάσχουν σε εξετάσεις οδήγησης. Πλέον, η δυναμικότητα διεξαγωγής εξετάσεων είναι σημαντικά αυξημένη, γεγονός που θα οδηγήσει, με τη σειρά του, σε αύξηση της ζήτησης προς την NDLS για συμμετοχή στις εξετάσεις οδήγησης.
                  
               
                     (12)
                  
                  
                     Λόγω των μέτρων που θέσπισε η Ιρλανδία, αναμένεται ότι θα αυξηθεί ο αριθμός των αρχάριων μαθητευόμενων που θα υποβάλει αίτηση για άδεια τους προσεχείς μήνες. Ο αριθμός αυτός προβλέπεται ότι θα ανέλθει σε 42 000 αιτήσεις κάθε μήνα μεταξύ Ιουλίου 2021 και Σεπτεμβρίου 2021 και σε 22 000 τον Οκτώβριο του 2021, σημαντικά υψηλότερος σε σχέση με τις 22 600 αιτήσεις τον Ιούνιο του 2021, και τις 37 896 άδειες αρχάριων μαθητευομένων που εκδόθηκαν, για παράδειγμα, καθ’ όλη την περίοδο μεταξύ 1ης Ιουνίου 2018 και 31ης Οκτωβρίου 2018.
                  
               
                     (13)
                  
                  
                     Σύμφωνα με τις πληροφορίες που διαβίβασε η Ιρλανδία, αναμένεται ότι, όταν οι εν λόγω υπηρεσίες έκδοσης αδειών οδήγησης λειτουργήσουν εκ νέου, θα υπάρξει αφενός αύξηση του αριθμού των αδειών μαθητευομένων που πρέπει να διεκπεραιωθούν σε περίπτωση επιτυχίας ενός ατόμου στις θεωρητικές εξετάσεις και, αφετέρου, αύξηση του αριθμού των αδειών οδήγησης που πρέπει να διεκπεραιωθούν στην περίπτωση που το άτομο έχει επιτύχει στις εξετάσεις οδήγησης. Η ζήτηση για αιτήσεις αναμένεται να αγγίξει επίπεδα της τάξης του 200 % σε σχέση με τον συνήθη όγκο προς διεκπεραίωση, με αποτέλεσμα την περαιτέρω επιβάρυνση στη δυναμικότητα της υπηρεσίας έκδοσης αδειών.
                  
               
                     (14)
                  
                  
                     Σύμφωνα με τις πληροφορίες που παρείχε η Ιρλανδία, με βάση τις πιο πρόσφατες προβλέψεις, εκτιμάται ότι οι αιτήσεις θα ανέλθουν σε 1,1 εκατομμύρια κατά τους 12 μήνες μεταξύ Ιουνίου 2021 και Μαΐου 2022. Αυτό έρχεται σε αντιδιαστολή με τον κανονικό όγκο αιτήσεων, ο οποίος δεν υπερβαίνει τις 60 000 ανά μήνα ή τις λίγο περισσότερες από 700 000 σε διάστημα δώδεκα μηνών. Η αύξηση στη συνολική ζήτηση την περίοδο 2021-2022 εντείνεται ιδιαίτερα μεταξύ Ιουνίου και Οκτωβρίου 2021, οπότε η συνολική μηνιαία ζήτηση αναμένεται να υπερβεί τον αριθμό των 110 000 κατά τους περισσότερους μήνες. Η περιορισμένη δυναμικότητα των κέντρων της NDLS, λόγω του κανόνα των 2 μέτρων στο πλαίσιο της κοινωνικής αποστασιοποίησης, συνεπάγεται ότι τα κέντρα δεν έχουν δυνατότητα να εξασφαλίσουν έναν κανονικό ρυθμό διεκπεραίωσης.
                  
               
                     (15)
                  
                  
                     Σύμφωνα με τις πληροφορίες που παρείχε η Ιρλανδία, ο λόγος για τον οποίο ζητείται παράταση διάρκειας τεσσάρων μηνών αιτιολογείται βάσει της συσσώρευσης ιδιαίτερα σημαντικών καθυστερήσεων όσον αφορά τη δυναμικότητα ανανέωσης και έκδοσης των κέντρων της NDLS, όπως περιγράφεται ανωτέρω. Σύμφωνα με τα αριθμητικά στοιχεία, άνω του 40 % των αδειών μαθητευομένων που επρόκειτο να ανανεωθούν στο τέλος του 2020 και το 2021 δεν έχουν ανανεωθεί. Οι ιρλανδικές αρχές προσδοκούν ότι η αιτούμενη παράταση θα μειώσει τον φόρτο του συστήματος έκδοσης αδειών, μειώνοντας τη ζήτηση κατά έως και 100 000 αιτήσεις στη διάρκεια του τελευταίου τριμήνου του 2021. Ως αποτέλεσμα, η δυναμικότητα ανανέωσης και έκδοσης των κέντρων της NDLS ενδέχεται να επανέλθει σε ομαλούς ρυθμούς απόδοσης, μετά τη χαλάρωση των περιορισμών λόγω της νόσου COVID-19.
                  
               
                     (16)
                  
                  
                     Το αίτημα παράτασης αφορά οδηγούς των οποίων οι άδειες λήγουν μεταξύ 1ης Ιουλίου και 31ης Οκτωβρίου 2021, περίοδο κατά την οποία παρατηρείται υψηλή ζήτηση στα κέντρα της NDLS. Δεδομένου ότι το χρονικό διάστημα είναι περιορισμένο, δεν αναμένεται να προκληθεί δυσανάλογος κίνδυνος όσον αφορά την ασφάλεια και την προστασία των μεταφορών.
                  
               
                     (17)
                  
                  
                     Συνεπώς, θα πρέπει να επιτραπεί στη Ιρλανδία να εφαρμόσει παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του κανονισμού (ΕΕ) 2021/267,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Ιρλανδία να εφαρμόσει παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του κανονισμού (ΕΕ) 2021/267.
         
         
            Άρθρο 2
            Η παρούσα απόφαση απευθύνεται στην Ιρλανδία.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την άδεια οδήγησης (ΕΕ L 403 της 30.12.2006, σ. 18).